“สมชัย” ปัดล้ำเส้นให้ความเห็นเลือกตั้ง โบ้ยที่ปรึกษากฏหมาย”บิ๊กตู่”ขาดความรู้ทำตนถูกเด้ง
"สมชัย" ปัดล้ำเส้นให้ความเห็นเลือกตั้ง โบ้ยที่ปรึกษานายกฯขาดความรู้ทำตนถูกเด้ง พร้อมทวงความยุติธรรมหากพูดไม่ผิด
23 มี.ค. 2561

จากกรณีที่ เว็บไซต์ราชกิจจานุเบกษา เผยแพร่คําสั่งหัวหน้าคณะรักษาความสงบแห่งชาติ โดยให้ นายสมชัย ศรีสุทธิยากร อดีตกรรมการการเลือกตั้งพ้นจากตำแหน่ง หลังจากได้มีพฤติกรรมที่ไม่เหมาะสมในกรณีการให้สัมภาษณ์สื่อมวลชนถึงความเห็นของตนเกี่ยวกับกระบวนการและกําหนดการการเลือกตั้งด้วยถ้อยคําที่ไม่สมควรในลักษณะที่อาจก่อให้เกิดความสับสน
ล่าสุด นายสมชัย ศรีสุทธิยากร ได้เดินทางมาที่สำนักงานคณะกรรมการการเลือกตั้ง เพื่อเก็บของใช้ส่วนตัวหลังถูกคำสั่งคณะรักษาความสงบแห่งชาติ (คสช.) ให้พ้นจากตำแหน่ง โดยยืนยันว่า การให้ความเห็นของตนในช่วงที่ผ่านมาไม่ได้เป็นการล้ำเส้นรัฐบาลต่อการกำหนดวันเลือกตั้ง
อีกทั้งเห็นว่าการที่ พล.อ.ประยุทธ์ จันทร์โอชา นายกรัฐมนตรี ใช้อำนาจตามมาตรา 44 ในการปลดตนออกจาก กกต. โดยให้เหตุผลว่ามีหน่วยงานด้านกฎหมายขอมา เพราะเห็นว่าตนให้ข้อมูลเกี่ยวกับการเลือกตั้งจนเกิดความสับสนนั้น สะท้อนว่าที่ปรึกษากฎหมายของนายกฯ ขาดความรอบรู้ จนทำให้นายกรัฐมนตรีเกิดความเข้าใจผิด
พร้อมกันนี้ ได้เรียกร้องขอความเป็นธรรมกลับจากนายกรัฐมนตรี ว่าหากหน่วยงานด้านกฎหมายให้ข้อมูลที่ผิดพลาด จนทำให้นายกรัฐมนตรีเกิดความเข้าใจผิดว่าคณะรัฐมนตรี (ครม.) และคสช. เป็นผู้กำหนดวันเลือกตั้งก็ควรพิจารณาใช้มาตรา 44 ปลดที่ปรึกษาด้านกฎหมายออกจากตำแหน่งด้วยเช่นกัน
“ถ้าที่หน่วยงานด้านกฎหมายให้ข้อมูลผิด จนทำให้นายกฯ เข้าใจผิดและใช้ ม.44 ปลดผม ท่านก็ควรคืนความเป็นธรรมให้ผม เพราะผมไม่ได้พูดอะไรผิดกฎหมาย” นายสมชัยระบุ
 
 